KIRJALLINEN KYSYMYS E-1594/99 esittäjä(t): Bart Staes (Verts/ALE) komissiolle. ECIP-ohjelman toiminta.



Virallinen lehti nro 170 E , 20/06/2000 s. 0043 - 0044



KIRJALLINEN KYSYMYS E-1594/99 esittäjä(t): Bart Staes (Verts/ALE) komissiolle (1. syyskuuta 1999) Aihe: ECIP-ohjelman toiminta Euroopan yhteisön sijoituskumppanit -ohjelma (ECIP) on rahoitusväline, jolla on syyskuusta 1988 annettu taloudellista apua 60 kehitysmaalle Aasiassa, Latinalaisessa Amerikassa, Välimeren maissa ja Etelä-Afrikassa (nk. ALAMEDSA-ryhmä). ECIP-ohjelmaan liittyy erittäin suuret taloudelliset varat, mistä syystä ohjelman hallintaa on seurattava. Euroopan tilintarkastustuomioistuin ilmoitti jo vuoden 1993 vuosikertomuksessaan säännönvastaisuuksista. Euroopan komissio on äskettäin myöntänyt, että muutamia ECIP:n puutteita on ryhdytty tutkimaan. Saksalainen aikakauslehti Stern ilmoitti kuluvan vuoden elokuun alussa, että 42 miljoonaa euroa on kadoksissa. Lehdessä pohditaan komission jäsenen Manuel Marínin ja korkeatasoisen yhteisön virkamiehen osallisuutta asiassa. 1. Voisiko komissio antaa täydellisen katsauksen kaikista ECIP-hankkeen kautta tukea saaneista hankkeista, mukaan lukien yhteistyökumppanit sekä EU:ssa että kohdemaissa? Voisiko komissio lisäksi ilmoittaa, missä vaiheessa ECIP-ohjelman hallintoa koskevat tutkimukset ovat? Voisiko komissio selvittää, miksi nämä tutkimukset aloitettiin vasta äskettäin? 2. Voisiko komissio ilmoittaa, mihin toimiin se ryhtyi Euroopan tilintarkastustuomioistuimen (vuosikertomus 1993) ECIP-ohjelmasta tekemien huomautusten johdosta? Jos se ei ryhtynyt toimiin, kuka oli vastuussa asiasta? Jos se aloitti toimet, miten niitä jatkettiin? 3. Voisiko komissio ilmoittaa, tutkitaanko virkamiesten, kuten Sternin mainitseman virkamiehen, osallisuutta asiassa? Jos näin tehdään, missä vaiheessa tutkimukset ovat? Jos näin ei ole tehty, aiotaanko tällaiset tutkimukset aloittaa? 4. Voisiko komissio ilmoittaa, milloin asianomainen komission jäsen tuli tietoiseksi mahdollisista kavalluksista? Christopher Pattenin komission puolesta antama yhteinen vastaus kirjallisiin kysymyksiin E-1590/99 ja E-1594/99 (26. lokakuuta 1999) Lehdistön väitteet siitä, että EC Investment Partners -rahoitusvälineen (ECIP) varoja olisi kadonnut 42 miljoonan euron arvosta, eivät pidä paikkaansa. Lehtiartikkelit perustuivat lehdistön väärään tulkintaan parlamentin budjettikomitealle jaetusta julkisesta komission ilmoituksesta, jonka mukaan ECIP-verkoston jäsenrahoituslaitokset palauttavat 42 miljoonaa euroa liittyen 1 348 loppuunsaatettuun ECIP:n toimeen. Tällainen palautus on ECIP-rahoitusvälineen toiminnassa rutiinia. Varat ovat ECIP-verkostoon valtuutettujen rahoituslaitosten hallussa, joista jokaisella on erityinen komission kanssa tehty puitesopimus. Varat on tarkastettu neuvoston 29. tammikuuta 1996 antaman asetuksen (EY) 0213/96 EC Investment Partners -rahoitusvälineen täytäntöönpanosta Latinalaisen Amerikan, Aasian ja Välimeren alueen maissa sekä Etelä-Afrikan tasavallassa(1) määräysten mukaisesti. Jos tilintarkastus herättää epäilyksiä poikkeuksista tai petoksista, Euroopan petostentorjuntavirastoon (OLAF) otetaan välittömästi yhteyttä. Komissio lisäsi vuonna 1999 pyrkimyksiään saattaa nämä tapaukset loppuun ja periä takaisin riippumattomassa tilintarkastuksessa todettu 42 miljoonan euron summa. Ulkosuhteista vastaava pääosasto on vastuussa ECIP-ohjelmasta. Taloudellisen toimeenpanon varmistaa ulkomaanavun yhteinen toimiala. Komissio toimittaa neuvostolle ja parlamentille joka vuosi yksityiskohtaisen tilastotietoja sisältävän kertomuksen ECIP-ohjelman täytäntöönpanosta. Komissio lähettää suoraan parlamentin jäsenelle ja parlamentin pääsihteeristöön vuoden 1997 kertomuksen ja vuoden 1998 yleiskatsauksen. Komissio on lisäksi tehnyt ECIP:tä koskevan asetuksen yhteydessä, avoimen kansainvälisen tarjouskilpailun jälkeen, sopimuksen Deloitte S.A:n kanssa riippumattoman arvioinnin tekemisestä, jonka on määrä valmistua ennen vuoden 1999 loppua. Arviointi toimitetaan neuvostolle ja parlamentille heti sen valmistuttua. Vuoden 1995 jälkeen käynnistetyistä toimista ECIP-ohjelman hallinnon tehostamiseksi keskusteltiin ja sovittiin neuvoston ja parlamentin kanssa 1994-1995 ja ne sisältyvät nykyiseen ECIP:tä koskevaan asetukseen. Komissio on ottanut toimet käyttöön täysin. Niitä ovat riippumattomat arviointitutkimukset (1990 Touche Ross, 1994 SEMA Group, 1999 Deloitte (käynnissä)), riippumattomat taloustutkimukset (1996 Coopers & Lybrand, 1997 Price Waterhouse Coopers), teknisen avun yksiköt (1997 eteenpäin), ja erityiset petostenvastaiset määräykset ja maininnat sopimussakosta kaikissa sopimuksissa. (1) EYVL L 28, 6.2.1999.